རང་གིས་གཞན་མ་བཀུར་ན། གཞན་གྱིས་རང་མི་བཀུར་ཞེས་པ་ལྟར། གཞན་ལ་གུས་བརྩི་བྱེད་པ་དེ་གཙོ་བོ་ནང་སེམས་ལ་བརྟེན་ནས་ཡོང་དགོས་པ་མ་ཟད། ལུས་ཀྱི་རྣམ་འགྱུར་དང་སྐད་ཀྱི་གདེངས། མིང་ཚིག་བཀོལ་སྤྱོད་བྱེད་སྟངས་སོགས་ཀྱི་ཐད་ནས་ཀྱང་མངོན་པ་ཞིག་རེད། དེ་ནི་རང་བདེ་གཞན་སྐྱིད་ཡོང་བ་དང་། སྤྱི་ཚོགས་དང་ཚོགས་སྡེ། ཁྱིམ་ཚང་སོགས་ཀྱི་ནང་དུ་འཆམ་མཐུན་དང་མཉམ་གནས་ཡོང་བའི་མཐུན་རྐྱེན་ཞིག་ཡིན། བླ་མ་དང་སློབ་མ། དགེ་རྒན་དང་དགེ་ཕྲུག ཕ་མ་དང་བུ་ཕྲུག་གི་བར་དུའང་བརྩི་བཀུར་ནི་ཆེས་མེད་ཐབས་མེད་པ་ཞིག་ཡིན་ཞིང་། སྤྱི་ཚོགས་ཀྱི་དབུས་མཐའ་ཚང་མ་ན་གནས་པའི་མི་མང་ཚང་མ་མཐུན་སྒྲིལ་གོང་བུ་གཅིག་གྱུར་ཡོང་བའི་ཆ་རྐྱེན་ཞིག་ཡིན། བརྩི་བཀུར་ནི་མོག་མོག་ནང་གི་རྒྱོང་ཤ་ལྟ་བུ་དང་ཟ་མའི་ནང་གི་ཚྭ་ལྟ་བུ་ཡིན་པར་སྙམ། གཞན་ལ་བརྩི་བཀུར་བྱེད་པའི་གོམས་གཤིས་ཡོད་པའི་མི་ཞིག་ཡིན་ན། གཞན་གྱི་འགྲོ་འདུག་སྤྱོད་གསུམ་ལ་སྟངས་འཛིན་མི་བྱེད་པར་གཞན་གྱི་རང་དབང་དང་ཐོབ་ཐང་ལ་བརྩི་བཀུར་བྱེད་པ་ཡིན།གཞན་གྱི་དད་མོས་དང་བསམ་ཚུལ། དགའ་ཕྱོགས་སོགས་ལ་གུས་བརྩི་བྱེད་པ་ལས་འགོག་རྐྱེན་མི་བཟོ། གཙོ་བོ་མི་སུ་ཞིག་ལ་འགྲོགས་ཀྱང་བསམ་པ་རྣམ་དག་གིས་བསམ་ཤེས་དང་བསྟུན་ཤེས་བྱེད་པ་ཡིན་པས། གཤམ་དུ་གཞན་ལ་གུས་བརྩི་བྱེད་ཚུལ་དང་དེའི་དགོས་པ་སོགས་ཀྱི་སྐོར་ནས་ཅུང་ཟད་གླེང་བར་བྱ།
བདག་ཅག་གི་སྟོན་པ་ཐུབ་པའི་དབང་པོའི་ཞལ་ནས་རང་ལ་གཞན་གྱི་བཀུར་བསྟི་བྱེད་དགོས་ན་རང་གིས་གཞན་ལ་བཀུར་བསྟི་བྱེད་དགོས།རང་ལ་གཞན་གྱིས་གུས་པའི་ཚིག་སྨྲ་དགོས་ན་རང་གིས་གཞན་ལ་གུས་ཚིག་སྨྲ་དགོས། གུས་བཀུར་ནི་གསོག་སྒྲུབ་བྱེད་དགོས་པ་ཞིག་ཡིན་པ་ལས་གང་འདོད་དུ་ལེན་ཆོག་པ་ཞིག་མིན་ཞེས་གསུངས་ཡོད་པ་ལྟར། ང་ཚོས་གཞན་གྱི་ལྟ་ཚུལ་དང་བསམ་ཚུལ། སེམས་ཁྲལ་དང་དཀའ་ངལ་སོགས་ལ་ལྷག་བསམ་རྣམ་དག་གིས་སེམས་ཁུར་བྱས་ཏེ་ཁོ་ཚོར་དཀའ་ངལ་སེལ་རོགས་དང་དགོས་མཁོ་སྒྲུབ་རོགས་བྱེད་དགོས་པ་ཡིན། དེ་ལྟར་བྱེད་ཐུབ་ན་གཞན་གྱིས་རང་ཉིད་ལ་གུས་བརྩི་དང་དགའ་ཞེན་བྱེད་ངེས། བརྩི་བཀུར་ནི་ཡར་འགྲོ་མར་ཡོང་བྱེད་སའི་གཞུང་ལམ་ལྟ་བུ་ཞིག་ཡིན་པ་ལས། ཡར་འགྲོ་ས་ཡོད་པ་ལས་མར་ཡོང་ས་མེད་པའི་ལམ་ཕྲན་ལྟ་བུ་ཞིག་མིན། བོད་པའི་གཏམ་དཔེ་ལ། མིས་མི་བརྩིས་ན་བླ་མ་དང་དཔོན་པོ། ཤིང་གིས་ཤིང་བཀྱགས་ན་ལྷ་ཁང་དང་གསེར་ཁང་ཞེས་བ་ལྟར། སྤྱི་ཚོགས་ཀྱི་བང་རིམ་མཐོ་ས་ན་བཞུགས་པའི་བླ་མ་དང་དཔོན་པོ་ལྟ་བུ་ལ་མཚོན་ནའང་། བརྩི་བཀུར་བྱེད་མཁན་གྱི་མང་ཚོགས་ཤིག་དགོས། མང་ཚོགས་ལ་མཚོན་ནའང་བྱམས་སྐྱོང་གནང་མཁན་གྱི་བླ་མ་དང་དཔོན་པོ་ཡག་པོ་རེ་དགོས་གལ་ཆེ། སྤྱི་ཚོགས་ཀྱི་མཐོ་དམའ་བར་གསུམ་ན་བཞུགས་པའི་མི་སུ་ཞིག་ཡིན་ཀྱང་། གུས་བརྩི་དགའ་ཞེན་ལ་མོས་པ་ཡོད་མཁན་ཤ་སྟག་ཡིན་པ་ལས་མཐོང་ཆུང་དང་དམའ་འབེབ་ལ་དགའ་མཁན་ཞིག་ཡོད་པ་མ་རེད། ཡིན་ནའང་། སྒེར་གཅོད་དང་གཅིག་སྡུད་ལམ་ལུགས་ཀྱི་བག་ཆགས་འཐུག་པའི་མི་རེ་ཟུང་གི་སེམས་ལ་བརྩི་བཀུར་ནི་དམའ་ས་ནས་མཐོ་ས་ཁོ་ནར་བྱེད་དགོས་པ་ཞིག་ཡིན་པར་འདོད་ཀྱི་ཡོད་སྲིད་ཀྱང་། དེ་ནི་གནས་ལུགས་མེད་པ་དང་ལས་རྒྱུ་འབྲས་དང་མི་མཐུན། བདེན་པ་དང་རྒྱུ་འབྲས་ལྟ་གྲུབ་ཀྱི་རིག་པ་དང་འགལ་བ་ཞིག་ཡིན། གཉིས་མོས་ཀྱི་ལམ་ནས་ཕན་ཚུན་ལ་འདྲ་མཉམ་གྱིས་བརྩི་བཀུར་བྱས་པ་ཡིན་ན། སྤྱི་ཚོགས་ནང་དུ་འཆམ་མཐུན་དང་བདེ་སྐྱིད་འབྱུང་ཞིང་ཐུན་མོང་གི་འཚོ་བའི་ཆེད་དུ་མི་ཚང་མས་ནུས་པ་མཉམ་དུ་འདོན་ཐུབ་པ་ཡིན། དེ་དང་ལྷན་དུ་ཡ་རབས་སྤྱོད་བཟང་དང་བྱམས་སྙིང་རྗེ། རྒན་བཀུར་གཞོན་བྱམས་ལ་སོགས་པའི་ལམ་སྲོལ་བཟང་བོ་རྣམས་ཀྱང་རྒྱུན་སྐྱོང་ཐུབ་པ་ཡིན། བདག་ཅག་གི་སྟོན་པ་བཅོམ་ལྡན་འདས་ཀྱི་ཞལ་ནས་རྣམ་དཔྱོད་དང་བློ་གྲོས། དབང་ཐང་དང་ལོངས་སྤྱོད། མཚན་སྙན་གྲགས་སོགས་ཇི་ཙམ་ཡོད་ཀྱང་། གཞན་ལ་བཀུར་བསྟི་བྱེད་སྟངས་ཀྱི་ཐད་ནས་ཡོད་ཚད་གསལ་བཤད་བྱེད་ཐུབ་པ་ཡིན་པས། གཞན་བཀུར་བ་ནི་ཧ་ཅང་གལ་ཆེའོ་ཞེས་གསུངས་ཡོད།
ཁྱིམ་ཚང་ནང་དུ་བརྩི་བཀུར་མེད་ན་རྩམ་པའི་ནང་དུ་མར་མེད་པ་དང་འདྲ་བས། ཁྱིམ་མི་ཚོའི་བར་དུ་བརྩི་བཀུར་ནི་ཧ་ཅང་གལ་ཆེ་བའི་དངོས་པོ་ཞིག་ཡིན། ཁྱིམ་ཚང་ནང་དུ་བདེ་སྐྱིད་དང་ཞི་བདེ་ཡོད་མེད་ནི་བཟའ་ཚང་བར་ལ་བརྩི་བཀུར་བྱེད་སྲོལ་ཡོད་མེད་ལ་ཐུག་ཡོད།སངས་རྒྱས་ཞེས་པའི་རྒྱ་གར་གྱི་བརྙན་འཕྲིན་ཟློས་གར་དེའི་ནང་དུ་བཅོམ་ལྡན་འདས་ཀྱིས་སློབ་མ་ཙུནྡ་ལ། ཟླ་མོ་ནི་ཟླ་བོའི་འཇིག་རྟེན་གྱི་ཕྱེད་ཀ་ཡིན་པས་ཟླ་བོ་ཡིས་ནམ་ཡང་རང་གི་ཟླ་མོ་ལ་ངེས་པར་དུ་བརྩི་བཀུར་ཞུ་དགོས་པ་ཡིན། ཟླ་བོས་མི་གཞན་གྱི་མདུན་སར་རང་གི་ཟླ་མོར་བསྙད་འདོགས་དང་། མཐོང་ཆུང་བྱེད་མི་རུང་ལ། ཟླ་མོས་ཀྱང་བུད་མེད་ཀྱི་བཟང་སྤྱོད་ལེགས་པར་སྲུང་རྒྱུ་གལ་ཆེ་བ་ཡིན། ཟླ་བོས་ཁྱིམ་སྐྱོང་བའི་འགན་འཁུར་ཏེ་བྱ་སྤྱོད་ངན་པ་རྒྱུན་དུ་འདོར་རྒྱུ་གལ་ཆེ་ཞེས་གསུངས་པ་ལྟར། ཆུང་མ་ནི་ཁྱིམ་སྐྱོང་གི་གཞི་མ་དང་བུ་ཕྲུག་གི་ཨ་མ།སྐྱིད་སྡུག་མཉམ་མྱོང་བྱེད་སའི་ཚེ་རོགས་ཡིན་པས་ནམ་རྒྱུན་ཁྱིམ་ཚང་གི་ཨ་མ་ལ་གུས་བཀུར་བྱེད་དགོས་པ་ཡིན། སྐྱེས་ཆེན་ལྷ་མོ་དོན་གྲུབ་ཚང་གིས་ཁྱིམ་མཚེས་ལ་གཏོར་བཤིག་གཏོང་བ་ནི་དོན་ངོ་མར་རང་ཉིད་ལ་གཏོར་བཤིག་བཏང་བ་ཡིན་ཞེས་གསུངས་པ་ལྟར། ཁྱིམ་ཚང་ནང་གི་ཨ་མ་ལ་བརྩི་བཀུར་མི་བྱེད་པར་མཐོང་ཆུང་བྱེད་པ་ནི་དོན་ངོ་མར་རང་ཉིད་ལ་མཐོང་ཆུང་དང་དམའ་འབེབས་བྱས་པ་ཡིན། ཁྱིམ་ཚང་ནང་གི་ཨ་མ་ལ་གུས་བརྩི་མི་བྱེད་པའི་མི་དེས་ཁྱིམ་ཚང་ཡག་པོ་ཞིག་སྐྱོང་མི་ཐུབ་ལ་འཚོ་བ་སྐྱིད་པོ་ཞིག་ཀྱང་སྐྱེལ་མི་ཐུབ། ཡང་སྐྱེས་ཆེན་ལྷ་མོ་དོན་གྲུབ་ཚང་གིས་ལྷད་མ་འདྲེས་པའིི་བརྩི་བཀུར་ནི་འཆམ་མཐུན་གྱི་རྨང་གཞི་ཡིན་ཞེས་གསུངས་ཡོད། བཟའ་ཚང་བར་དུ་ལྷད་མ་འདྲེས་པའི་བརྩི་བཀུར་བྱེད་སྲོལ་ཡག་པོ་ཞིག་ཡོད་པ་ཡིན་ན། བཟའ་མི་གཉིས་ཀྱིས་གཉེན་སྒྲིག་གི་དམ་བཅའ་ལེགས་པོར་བསྲུང་ཐུབ་པ་དང་། རང་དང་བཟའ་ཟླའི་མཚན་མཐོང་དང་ལ་རྒྱར་གནོད་པའི་ལས་ངན་པ་ནམ་ཡང་མི་བསྒྲུབ།བཟའ་མི་གཉིས་ཀྱི་ངོས་ནས་བཟའ་ཟླ་ལ་རང་གི་ལུས་ཀྱི་ཆ་ཤས་བཞིན་གཅེས་སྤྲས་བྱས་ཏེ་སེམས་ལ་མཚེར་སྣང་དང་དོགས་སྣང་བསྐྱེད་པའི་རྒྱུ་མི་བསྒྲུབ་པ་ཡིན། བདག་ཅག་གི་སྟོན་པ་བཅོམ་ལྡན་འདས་ཀྱི་ཞལ་ནས་ཁྱེད་ལ་གཞན་གྱིས་བཀུར་དགོས་ན། ཐོག་མར་ཁྱེད་ཀྱིས་གཞན་ལ་བཀུར་དགོས། གལ་སྲིད་ཁྱེད་ལ་གཞན་གྱིས་མ་བཀུར་ནའང་། ཁྱེད་ཀྱིས་ནམ་ཡང་གཞན་ལ་བཀུར་དགོས། གཞན་གྱི་བྱ་སྤྱོད་ལ་བརྟེན་ཏེ་རང་གི་བཟང་སྤྱོད་ཉམས་ཆག་ལ་འགྲོ་རུ་འཇུག་མི་ཉན། ཁྱེད་ནི་ཁྱེད་རང་གི་ངོ་ཚབ་ཡིན་པ་ལས། གཞན་གྱི་ངོ་ཚབ་མིན་ཞེས་གསུངས་ཡོད་པས་དེ་ལ་བསམ་གཞིག་གཏོང་དགོས་སོ།།
སྔོན་ཆད་ཕྲན་སློབ་མཐར་ཕྱིན་ཏེ་ཆེད་ལས་ལ་དངོས་སུ་ཞུགས་པའི་སྐབས་སུ། ངས་ལས་ཀ་འགོ་བཙུགས་པ་དང་ང་ཚོའི་འགོ་བ་བརྗེས་ཏེ་འགོ་བ་གསར་བ་ཞིག་བསླེབས་པ་རེད། མགོ་བ་གསར་བ་དེ་ནི་བྷི་ཟེལ་རྒྱལ་ཁབ་ (Brazil) ནས་ཡིན་པའི་གསར་འབྱོར་ཞིག་རེད། ཁོ་མོར་འགོ་ཁྲིད་ཀྱི་ཉམས་མྱོང་མེད་པས་གཤམ་འོག་གི་ལས་བྱེད་རྣམས་ལ་བརྩི་བཀུར་དང་ཡིད་ཆེས་བྱེད་ཐུབ་ཀྱི་མི་འདུག ང་ཚོས་ལས་ཁུངས་ནས་མི་ལ་གློག་འཕྲིན་གཏོང་བ་དང་ཁ་པར་རྒྱག་པ། མི་ལ་འབྲེལ་བ་བྱེད་པ་སོགས་མོས་མཐོང་དུས། སུ་ལ་ཁ་པར་གཏོང་གི་ཡོད་པ་དང་ཅིའི་ཕྱིར་བཏང་བ་ཡིན། སུ་ཞིག་ལ་འབྲེལ་བ་བྱེད་ཀྱི་ཡོད་སོགས་དྲིས་ཏེ་ཆེད་ལས་པ་ཞིག་གི་མཐོང་དང་རིན་ཐང་སྤྲོད་ཀྱི་མི་འདུག དེར་བརྟེན་ལས་ཁུངས་ནང་དུ་རྙོག་དྲ་མང་པོ་བྱུང་ཞིང་ངས་ཀྱང་ཟླ་བ་གཉིས་ཀྱི་རྗེས་སུ་ལས་ཀ་ནས་དགོངས་པ་ཞུས་པ་ཡིན། དཔེ་དེ་བཞིན་དུ། ཁྱིམ་ཚང་ནང་དུ་བཟའ་ཚང་བར་ལ་གུས་བརྩི་བྱེད་སྲོལ་མེད་པར་དུས་རྒྱུན་དུ་ཕན་ཚུན་གྱི་འགྲོ་འདུག་སྤྱོད་གསུམ་ལ་སྟངས་འཛིན་བྱས་བསྡད་པ་ཡིན་ན། དུས་ཡུན་རིང་བོར་ཁྱིམ་ཚང་གཅིག་གི་ངོ་བོར་གནས་ཐུབ་རྒྱུ་ཁག་པོ་ཡིན། སྔོན་ཆད་ཅིག་ལ་བྱིས་སྒྲུང་གླིང་དུ་འབྲོག་མོ་ཞིག་གིས་ཕ་མ་རྒན་རྒོན་དང་བུ་ཕྲུག་གཉོར་སྐྱོང་བྱེད་དགོས་ན་དཀའ་ལས་མི་འདུག ཡིན་ནའང་། ཁྱོ་ཀ་གཉོར་སྐྱོང་བྱེད་དགོས་ན་ངོ་མ་དཀའ་ལས་འདུག་ཅེས་བཤད་པ་རེད། ཁྱིམ་ལས་བྱེད་པའི་སྐབས་སུ་ཁྱོ་ཤུག་གཉིས་ལ་ནུས་པ་མཉམ་སྤུངས་བྱེད་སྲོལ་མེད་པ་ཡིན་ན་བྱིས་པ་ཚད་ལྡན་ཞིག་གསོ་སྐྱོང་བྱེད་པར་ཧ་ཅང་དཀའ་ལས་ཁག་པོ་ཡིན་པར་སྙམ། ཡང་བྱིས་སྒྲུང་གླིང་དུ་འབྲོག་མོ་ཞིག་གིས། ངེད་བཟའ་བ་གཉིས་བཟང་ཚང་བྱས་ནས་ད་བར་དུ་ངའི་ཁྱོ་ཀས་ཐབ་ལ་མེ་གཏོང་མ་མྱོང་ལ་ཟ་མའང་བཟོ་མ་མྱོང་ཟེར་ཞིང་། ནང་དུ་ཁྱོ་ཀ་གཅིག་པོ་ཡིན་པའི་སྐབས་སུ་ཁྱིམ་མཚེས་ཚང་དུ་ཇ་འཐུང་དུ་བུད་འགྲོ་བ་རེད་ཅེས་བཤད་སོང་། གནས་སྟངས་དེ་འདྲའི་འོག་ཏུ་ཁྱིམ་ཚང་ཞིག་ཇི་ལྟར་སྐྱོང་ཐུབ་བམ། དེ་ལས་ཡིད་སྐྱོ་བའི་གནས་ཚུལ་ཞིག་ནི་སྐྱེས་པ་རེ་ཟུང་གིས་ཆུང་མ་དང་བུ་ཕྲུག་ཡོད་བཞིན་དུ་སྨད་ཚོང་མ་ལ་སོགས་པའི་བུད་མེད་འདྲ་མིན་ལ་འགྲོགས་ཏེ་ཨེ་ཛི་ལ་སོགས་པའི་ནད་ཡམས་ཁྱེར་ཡོང་སྟེ་ཁྱིམ་མི་ཚང་མ་ནད་པ་བཟོ་བཞིན་པའི་གནས་ཚུལ་ཡང་གོ་རྒྱུ་ཡོད་པས་དེ་དག་ལ་གཟབ་དགོས་པར་འདོད་དོ།།
མདོར་བསྡུས་ན་བརྩི་བཀུར་ནི་གཞན་ལ་འབྲེལ་འདྲིས་བྱེད་པའི་སྐབས་སུ་ལུས་ཐོག་དང་ངག་ཐོག་ལ་སྦྱོར་དགོས་པའི་མིའི་བསམ་སྦྱོར་ཞིག་ཡིན་ཞིང་། གཞན་ལ་བརྩི་བཀུར་བྱེད་དགོས་པའི་རྒྱུ་མཚན་ནི་རང་གི་འཚོ་གནས་དང་འབྲེལ་བའི་བཟའ་བཏུང་ལོངས་སྤྱོད། མཁར་ཁང་བ།ཅ་དངོས་ཡོ་བྱད་ལ་སོགས་པ་ཐམས་ཅད་ལ་གཞན་ལ་འབྲེལ་བ་མེད་པ་དང་གཞན་གྱི་རྩོལ་བ་ལ་མ་བརྟེན་པ་ཞིག་མེད་པས་རེད། སྐྱེས་ཆེན་ལྷ་མོ་དོན་གྲུབ་ཚང་གིས་རང་བདེ་བར་འདོད་ན་བྱམས་སྙིང་རྗེ་སྒོམ། གཞན་བདེ་བར་འདོད་མ་བྱམས་སྙིང་རྗེ་སྒོམ་ཞེས་ལམ་སྟོན་གནང་པ་ལྟར། ང་ཚོས་རང་གཞན་གཉིས་ཀྱི་བདེ་སྐྱིད་ཀྱི་ཆེད་དུ་ཕན་ཚུན་ལ་གུས་བརྩི་དགའ་ཞེན་བྱེད་རྒྱུ་གལ་ཆེ། ལྷག་པར་དུ་མི་རིགས་མི་གཅིག་པ་དང་ཆོས་ལུགས་མི་གཅིག་པ། ཡུལ་སྲོལ་གོམས་གཤིས་མི་གཅིག་པའི་མི་ཚོར་འགྲོགས་འདྲིས་བྱེད་པའི་སྐབས་སུ་ལུས་ངག་གཉིས་ཀྱི་ཐོག་ནས་གཞན་ལ་གུས་བརྩི་བྱེད་དགོས་པ་ཡིན་ནོ།།
Topic: བཟའ་ཚང་བར་བརྩི་བཀུར་ཡོད་ན་ཁྱིམ་ཚང་སྐྱོང་བར་དཀའ་ཁག་མེད།
No comments found.
New comment
Name
Subject
Comment
Please copy this text: 71813b459edd
Menu
གློག་ཀླད་ལས་འཆར། Computer Project
བྱིས་སྐྱོང་བསླབ་བྱ།
སྐད་ཡིག་བསླབ་བྱ། Quotes
བསླབ་བྱ་གྲགས་ཆེན། Famous Quotes
ང་ཚོའི་སྐོར། About us
བྱིས་སྐྱོང་སློབ་གསོའི་མན་ངག་གཅེས་བཏུས།
བྱིས་པའི་གླུ་གཞས། Children's songs
བྱིས་པའི་བརྙན་འཕྲིན། Videos
ཐ་སྙད་གསར་བ།new vocabulary
བོད་ཡིག་སྦྱོང་ས། Learning Tibetan
སྒྲ་ལྡན་བྱིས་སྒྲུང་། Stories on MP3
འདྲ་པར། Event Photos
ཚོང་ཁང་། Shopping
ལོ་རེའི་སྙན་ཐོ། Annual report
བྱ་འགུལ། Events
སྣ་ཚོགས། Variety
གཡག་རྒོད་དང་འབྲེལ་བའི་གསར་འགྱྱར། Wildyaks in the news
Search site
Search site
Contact
Administrator
416-453-9887
admin@wildyaks.com
Homepage Site map RSS Print
Photo used under Creative Commons from Infomastern All materials on this website are for personal use only. All the rights of original materials (drawings, paintings, stories, etc.) on the website are reserved by Wild Yaks, or the respective authors and the artists and are not to be used for commercial us | དྲ་ཚིགས་འདིའི་པར་དབང་ཡོད་ཚད་གཡག་རྒོད་དྲ་བ་དང་རྩོམ་པ་པོ། རྒྱུ་རྩལ་བ་དང་རི་མོ་བ་སོགས་རང་ཉིད་ལ་དབང་བ་ལས། རང་དགར་ཚོང་རྫེས་སོགས་བྱེད་མི་ཆོག